Ouers rasend oor gevare van 'Momo-uitdaging' | Maroela Media
Die gedrogkarakter "Momo" wat glo op kinders se selfoon- en rekenaarskerms verskyn. (Foto: Facebook)
Amptelike inligting oor die sogenaamde "Momo Challenge" is skraps, maar dié nuwe aanlyn fenomeen het reeds talle ouers rasend van bekommernis.
Facebook-plasings oor die Momo Challenge, hoe dit werk en wat die gevolge daarvan is, is reeds duisende kere op die sosialemediaplatform gedeel. Talle mediahuise wêreldwyd het al hieroor berig, maar dit is steeds nie duidelik of daar enige waarheid in die bewerings op Facebook steek nie.
Die opslae wat deur dié nuwe "uitdaging" veroorsaak is, het ook die Suid-Afrikaanse Film- en Publikasieraad (FBR) genoop om ouers te waarsku teen die "Momo Challenge", 'n soort aanlyn boelietaktiek wat na bewering kan veroorsaak dat kinders hulself seermaak of selfs hul eie lewe neem.
Volgens inligting wat op sosiale media versprei word, is "Momo" 'n gedrogkarakter met groot oë en 'n ysingwekkende glimlag wat op kinders se selfoon- en rekenaarskerms verskyn.
Die sogenaamde uitdaging word glo deur YouTube, Facebook en WhatsApp gedeel en die uitdaging is dan om "Momo" te ontmoet deur sekere opdragte uit te voer. Van hierdie opdragte is glo om jouself en ander seer te maak. Daar word op sosiale media beweer Momo gee soms die gebruiker opdrag om hul eie lewe te neem en word na bewering reeds met talle kinders se dood verbind.
Momo sê glo ook aan die gebruiker om hierdie opdragte 'n geheim te hou anders sal hulle leed aangedoen word.
Die Momo Challenge het vir die eerste keer in die middel van 2018 aan die lig gekom nadat Buenos Aires Times berig het 'n 12-jarige meisie van Ingeniero Maschwitz in Argentinië het selfmoord gepleeg vermoedelik weens haar betrokkenheid by dié fenomeen. Daarna het nog bewerings aan die lig gekom van twee tieners van Noord-Bengal wat ook dood is nadat hulle met die Momo Challenge deurmekaar geraak het.
Dr. Maria Motebang, waarnemende uitvoerende hoof van die FBR, sê die raad se aanlyn monitors het 'n deeglike soektog deur al die bekende app-winkels gedoen na enige aanduiding van dié speletjie, maar kon niks opspoor nie. "Dit is egter moontlik dat die speletjie onder kinders en vriendegroepe gedeel word," sê Motebang.
"Ouers en voogde word dus aangeraai om hul kinders se aanlyn bedrywighede ten nouste te monitor, veral met betrekking tot apps of speletjies wat by die onderskeie app-winkels of ander aanlyn bronne afgelaai word."
Een van verskeie Facebook-inskrywings waarin ouers teen die "Momo Challenge" gewaarsku word. (Skermskoot: Facebook)
Sy sê hoewel daar nog geen bevestiging is van enige voorvalle in Suid-Afrika wat met die Momo Challenge verband hou nie, is dit raadsaam om paraat te wees vir dié tipe fenomene.
Motebang sê onlangse navorsing wat deur Unisa gedoen is, toon dat kinders van so jong as 10 jaar oud toegelaat word om speletjies te speel wat 'n ouderdomsbeperking van 18 het. Dié speletjies stel hulle bloot aan grusame en grafiese geweld, asook aanstootlike taalgebruik. "Die kinders wat aan hierdie navorsing deelgeneem het, is gevra hoe laat hierdie speletjies hulle voel en sommige het goed geantwoord soos 'ek voel asof ek wil baklei as ek klaar gespeel het' en 'asof iemand my irriteer'," waarsku sy.
Motebang het ouers aangemoedig om 'n app op hul kinders se selfone af te laai wat aanlyn aktiwiteite monitor en jou in kennis stel wanneer jou kind 'n app op hul foon gebruik of probeer om 'n nuwe app af te laai. Die monitor-app stel ouers ook in staat om tydbeperkings te stel van hoe lank die kind aanlyn op die selfoon kan deurbring.
"Hou toesig wanneer jou kinders die internet gebruik en weet watter speletjies hulle speel of watter video's hulle kyk. Leer jou kinders om nooit enige persoonlike inligting op die internet te deel nie en maak seker die privaatheidstellings op hul selfone is altyd aangeskakel. Help jou kinders om aktiwiteite of mense wat hulle ongemaklik laat voel te identifiseer en vir jou daarvan te vertel," sê Matebang.
Sy het ouers ook aangeraai om ag te slaan op die FPR se ouderdomsbeperkings, aangesien dit juis ingestel word om jong kinders teen skadelike inhoud te beskerm.
Enige gevaarlike of onvanpaste digitale inhoud kan by die FPR aangemeld word by 0800 148 148 of www.fpbhotline.org.za.
Dk verstaan nie hoe ouers hul kinders enigsins iets laat speel op you tube en die internet nie. Wat soek laerskool kinders ieg op hierdie plekke?!
WEEREENS, ly kinders onder ouers se slapgstgyt!
Hou op om n "cool buddy" vir jou kind te wees! NEE, jy is nie jou dogter se bff nie! Wees n ouer en beskerm jou kind. SÊ NEE!!
Die gesig is vreesaanjaend en gee my skoon hoendervleis. Voel of die ding demonies is…..
Die internet is van die duiwel
Dit is 'n hoax mense. Kan my so irriteer as mense net op die band wagon spring voor behoorlike ondersoek ingestel is!!!